หุ้นจีนร่วง 100 จุด วิตกโรงเหล็กรัฐฯ เบี้ยวหนี้ แบงก์เสี่ยงมีปัญหา
ตลาดหุ้นจีนร่วงกว่า 100 จุด ระหว่างการซื้อขายในวันนี้ (21 ต.ค.) จากการวิตกกรณีโรงเหล็กของรัฐบาลจีน เบี้ยวชำระดอกเบี้ย ซึ่งการผิดชำระดอกเบี้ยครั้งนี้สร้างความกังวลต่อเสถียรภาพทางการเงินต่อกลุ่มแบงก์ในประเทศจีน
21 ต.ค. 2558

ผู้สื่อข่าวรายงานว่า ดัชนี SSE Composite ตลาดหุ้นจีนวันนี้ (21 ต.ค.) อยู่ที่ระดับ 3,320.68 จุด ลดลง 104.65 จุด หรือลดลง 3.06% เนื่องจากบริษัท Sinosteel Co. ผู้ประกอบธุรกิจเหล็กรายใหญ่ของรัฐบาลจีน ผิดชำระดอกเบี้ยหุ้นกู้จำนวน 2 พันล้านหยวน ซึ่งเป็นอัตราการคิดดอกเบี้ยเท่ากับ 5.3% ต่อปี
ทั้งนี้ ปัจจัยที่เป็นตัวกดดันดัชนีช่างไห่คอมฯ อย่างหนักคือ ความกังวลต่อเสถียรภาพทางการเงินของธนาคารขนาดใหญ่ในจีนที่เป็นเจ้าหนี้ของบริษัทเหล็กดังกล่าว โดยเฉพาะเมื่อประเด็นตรงนี้อาจส่งผลกระทบต่อความสามารถในการปล่อยสินเชื่อให้กับธุรกิจขนาดกลาง-เล็กรายอื่นๆ ซึ่งแน่นอนว่า ย่อมเป็นปัจจัยลบต่อธุรกิจประเภทนี้ในแง่ของการขยายตัวทางธุรกิจ ขณะที่ราคาหุ้นของบริษัทขนาดเล็กหลายแห่ง ปรับตัวลดลงอย่างรุนแรงระหว่างการซื้อขายวันนี้
นอกจากนี้ Australia &amp; New Zealand Banking Group Limited ยังระบุว่า การผิดนัดชำระดอกเบี้ยของ Sinosteel Co. ในครั้งนี้อาจส่งผลให้เกิดการผิดนัดชำระดอกเบี้ยหุ้นกู้ของบริษัทขนาดใหญ่อีกหลายบริษัท ซึ่งหากสถานการณ์เป็นเช่นนี้ต่อไปอาจกลายเป็นปัจจัยลบที่จะฉุดอัตราการเติบโตทางเศรษฐกิจของจีนลงได้ถึง 3%